Ape paʉ tunu Jesú camajare buioʉ oco bairo ca-ĩiwĩ:
—Ati yepa macanare ca-jĩa bujubojaʉre bairona yʉ ãa.
Yʉre ca-apiʉjarã ca-naitĩaropʉ ca-ãnare bairo aniquẽema.
Na mena yʉ aninucu.
Dope bairo na cá-átipere na yʉ áti iñoonucu.
To bairi caroaro anicõa aninucuma,
ca-ĩiwĩ Jesú.
To bairo cʉ̃ ca-ĩiro apirã fariseo maja oco bairo ca-ĩiwã Jesúre:
—Mʉ majuu mʉ cá-átiere caroaro mʉ ĩi buionucu.
Mʉ ca-buiorije wapa maa.
Mʉre jã nʉcʉbʉgoquẽe,
mʉ majuuna mʉ ca-ĩi buioro maca.
Oco bairo na ca-ĩiwĩ Jesú fariseo majare:
—Yʉ majuuna yʉ ca-buiorije anibato quena cariape wame ĩrique ãa.
Yʉ ca-ãnatopʉ,
yʉ ca-tunu aápere yʉ maji.
Mʉja maca,
“¿Noopʉ cá-atácʉ cʉ̃ ãtí,
noopʉ cʉ̃ aácʉatí?”
yʉre mʉja ĩi majiquẽe.
Ati yepa macana na ca-beje rotirore bairona mʉja beje,
“Caroorã ãma,”
ĩigarã.
Yʉ maca jicãʉ macare cʉ̃ popiyeyegʉ yʉ bejequẽe.
Yʉ ca-bejeata cariapena yʉ bejeboʉ.
Yʉ majuuna yʉ ca-booro yʉ bejequẽe.
Yʉ Pacʉ yʉre ca-jooricʉ mena jã bejenucu.
Mʉja ca-rotirije na ca-ucarique oco bairo ãa:
“Pʉgarã camaja jicãrore bairo na ca-tʉjʉrique na ca-wadajãro na ca-api nʉcʉbʉgope ãa.
Yʉ ca-buiorije quena to bairona ãa.
Yʉ majuuna yʉ ãa yʉ cá-átiere caroaro ca-buioʉ.
To bairi yʉ Pacʉ ãmi apeĩ.
To bairi yʉ Pacʉ mena cariapena jã buionucu.”
Jesúre oco bairo cʉ̃ ca-ĩi jeniñawã:
—¿To roquere mʉ Pacʉ noopʉ cʉ̃ anicʉtí?
Oco bairo na ca-ĩi yʉʉwĩ Jesú:
—Yʉre mʉja majiquẽe mʉjaa.
Yʉ Pacʉ quenare mʉja majiquẽe.
Yʉre mʉja ca-majiata yʉ Pacʉ quenare mʉja majiborã.
Jesú to bairo buioʉ Dio wiipʉ ca-ãmi.
Camaja niyeru ca-joorã na ca-jãari patari tʉpʉ ca-tʉjʉnucuwĩ.
Topʉ cʉ̃ ca-ano camaja cʉ̃re na ca-jĩape ca-aniquẽjupa.
Dio cʉ̃re na ca-ñeero ca-booquẽjupi mai.
To bairi Jesúre cʉ̃ ca-ñee majiquẽjupa mai.
Oco bairo na ca-ĩiwĩ Jesú judío maja ʉparãre:
—Cá-aápaʉ yʉ ãa.
Yʉ cá-aáto bero yʉre mʉja macagarã.
Caroorije cá-áti aninucurãna mʉja bai yajigarã.
Yʉ cá-aáparopʉre mʉja aá majiquetigarã.
To bairo cʉ̃ ca-ĩiro na majuuna ca-ame ĩi jeniñawã:
—¿Cʉ̃ majuuna cʉ̃ jĩa yajiatí?
To bairo cá-átipaʉ yʉ ãa ĩi,
“Yʉ cá-aátopʉ mʉja aá majiquetigarã,”
¿cʉ̃ ĩití?
Jesú maca oco bairo na ca-ĩiwĩ:
—Mʉjaa ati yepa macana mʉja ãa mʉjaa.
Yʉ maca jõ buipʉ macacʉ yʉ ãa.
Ati yepa macacʉ mee yʉ ãa.
To bairi meepʉbʉja mʉjaare yʉ ĩi buiobapʉ.
Caroorije cá-áti aninucurãpʉna mʉja bai yajigarã,
yʉ ĩiwʉ.
Mʉjaa,
“Dio cʉ̃ ca-jooricʉ cʉ̃na ãmi,”
yʉre mʉja ĩi nʉcʉbʉgoquẽe.
To bairi rooro cá-áti aninucurãpʉna mʉja bai yajigarã,
mʉja yʉ ĩi tunu.
Oco bairo ca-ĩi jeniñawã Jesúre:
—¿Ñamʉ majuu mʉ ãtí mʉa?
Oco bairo na ca-ĩiwĩ Jesú:
—Meere,
nemoo mʉjaare yʉ buio tʉgabapʉ.
Capee majuu ãa rooro mʉja cá-átie buiori mʉjaare yʉ ca-popiyeyepe.
Yʉre ca-jooricʉ maca cariapena buiomi.
To bairi yʉ Pacʉ cʉ̃ ca-buioriquere ca-apiricʉ aniri tiere yʉ buio neto ati yepa macanare tunu,
ca-ĩiwĩ Jesú.
To bairo na cʉ̃ ca-ĩi buiorijere ca-api majiquẽma.
Cʉ̃ maca cʉ̃ Pacʉre buioʉ ca-ĩibami.
To bairi oco bairo na ca-ĩiwĩ Jesú tunu:
—Yucʉ tẽorica pãipʉ yʉre mʉja tu mʉgo nʉcorãpʉ Dio Macʉ yʉ ca-aniere mʉja majigarã.
“Cʉ̃ ca-booro átiquẽemi,”
yʉre mʉja ĩi majigarã.
Yʉ Pacʉ yʉre cʉ̃ ca-buiorique cõona mʉjaare yʉ buio.
Yʉre ca-jooricʉ yʉ mena ãmi.
Jicãʉna yʉ cũuquẽemi.
Cʉ̃ ca-tʉjoorije jeto yʉ átinucu.
To bairi yʉre rocaqueti majuucõami.
To bairo Jesú cʉ̃ ca-ĩrijere apirã camaja capaarã cʉ̃ ca-api nʉcʉbʉgowã.